**Бекітемін:**

**Мектеп:** Ж**.**Мырзағалиев **Мұғалім:** Батырғали Айгүл

**Сынып:** 8 а **Оқушылар саны: 20** **Күні:** 7.11.17ж

**№9** **Тақырып:Кешірімділік – көңіл кеңдігі** 1-сағат

**Құндылық:** дұрыс іс-әрекет **Қасиеттер:** сыйластық,мейірімділік, түсіністік

|  |  |
| --- | --- |
| **Сабақ мақсаты:** Оқушылардың «кешірім», «кешірімділік» ұғымдары туралы түсініктерін толықтыра отырып, дұрыс әрекет құндылығының мәнін ашу.  -Кешірімділіктің адам бойындағы жақсы қасиет екендігін түсіндіре отырып, мейірімділік қасиеті туралы білім беру.  - Айнала қоршаған адамдарға кешіріммен, түсіністікпен қарауға дағдыландыру.  - Оқушыларды мейірімділікке, сыйластыққа тәрбиелеу. | **Ресурстар (материалдар, дереккөздер)** |
| **Сабақ барысы:**  **1. Ұйымдастыру кезеңі:**  а) Оқушылармен амандасу, олардың сабаққа қатысын және оқу құралдарын тексеру.  ә) 5 Т-ны еске түсіру. (тәртіп, талап, тыныштық, тазалық, татулық)  **Тыныштық сәті Нұрға бөлену**  Ыңғайланып отырыңыздар, денелеріңді түзу ұстаңыздар. Аяқ- қолыңызды айқастырмаңыздар. Қолыңызды тізеңізге немесе үстелге қоюға болады. Көздеріңізді жұмуға болады. Елестетіп көріңіздер: күн нұры сіздің төбеңізден өтіп, кеудеңізге қарай бойлап барады. Кеудеңіздің орта тұсында гүл түйнегі орналасқан. Гүлдің түйнегі нұрдан баяу ашылып келеді. Балғын және таза, әсем гүл сіздің әр ойыңызды, әр сезіміңізді, эмоцияңыз бен тілек қалауыңызды шайып, жүрегіңіздің қауызын ашты. Нұр сәулесі сіздің бойыңызға ақырын тарай бастағанын елестетіңіз. Ол біртіндеп күшейе түсуде. Оймен осы нұрды қолдарыңызға түсіріңіз. Сіздің қолдарыңыз нұрға бөленіп, сәуле шашуда. Қолымыз тек жақсы, ізгі істер істейді және баршаға көмектеседі. Нұр аяқтарыңызға тарады. Аяқтарыңыз нұр сәулесін шашуда. Олар сізді тек жақсылық жасау үшін жақсы жерлерге апарады. Олар нұр мен махаббат құралына айналды. Одан әрі нұр сіздің аузыңызға, тіліңізге тарады. Тіліңіз тек шындықты және жақсы, ізгі сөздер ғана айтады. Нұрды құлақтарыңызға бағыттаңыз, құлақтарыңыз жақсы сөз бен әсем әуенді ғана естиді. Нұр көзімізге де жетті. Көзіміз тек жақсыға қарап, бәрінен жақсылықты ғана көреді. Сіздің басыңыз түгелдей нұрға бөленіп, басыңызға тек ізгі, сәулелі ой келеді. Нұр бірте-бірте шұғылана бастайды. Сіздің денеңізден шығып, жан-жағыңызға сәуле шашады. Осы нұрды туысқандарыңызға, мұғалімдерге, достарыңызға, таныстарыңызға бағыттаңыз. Нұрды уақытша түсініспей, ренжісіп жүрген адамдарға да бағыттаңыз, олардың да жүрегі нұрға толсын. Осы нұр бүкіл әлемге: барлық адамдарға, жан-жануарларға, өсімдіктерге, барлық тірі жанға таралсын. Ғаламның барлық түкпір-түкпіріне нұр бағыттаңыз. Ойша айтыңыз: «Мен нұрлымын... Нұр менің ішімде... Мен Нұрмын». Осындай Нұр, Махаббат, Тыныштық күйінде отыра тұрыңыз... енді осы нұрды жүрегіңізге орналастырыңыз. Нұрға толы бүкіл әлем сіздің жүрегіңізде. Оны осындай әсем қалыпта сақтаңыз. Жаймен көзімізді ашамыз. Рахмет.  **2.Үй тапсырмасын тексеру.** Мұқағали Мақатаевтың «Күндестік құрысын» өлеңінен берілген үзіндіні оқып келу.  **«Стикердегі диалог»** әдісі арқылы үй тапсырмасын қорытындылау -«Кешірімділік», «Кешірімді болу» дегенді қалай түсінесіңдер?  -Адамдар арасындағы реніштің тууына не себеп болады?   * -Күндестік, бақталастық деген сөздерді қалай түсінесіңдер? * -Күншіл, қызғаншақ адамдарға қандай кеңес берер едіңдер?   (Берілген сұрақтардың не жайында екендігін сұрау. Тақырыпты хабарлау) | **Ескерту** |
| **3.Дәйексөз** «Кешірімді болу – кемшілік емес, кеңшілік.» халық нақылы   * Хормен оқыту. Ұл балаларға және қыз балаларға бөлек оқыту. * Жұмыс дәптерге жаздыру. * Осы дәйексөз сіздерге қандай ой салды? * Оқушылардың жауаптары негізінде дәйексөздің мағынасын толық ашып, қорытындылау.   **Кешірімділік** – адам бойындағы жақсы қасиет, пенде біткенге құрметпен, ізгілік тұрғыдан қарау. Күнделікті тұрмыс-тіршілікте қателесіп, іс-әрекеттерінде жіберген жағымсыз қылықтары үшін де адамға Кешірімділік жасалып, оған дұрыс жөн-жосық көрсетіледі. Айыбын мойнына алған, қатесін дұрыс сезініп, оған өкініш білдіретін адамға да Кешірімділік жасалады. Кешірім сұрау – әрбір адамның өзі жіберген қатесін ой-санасымен сезініп мойындауы оның мінезіндегі ерлігі мен батылдығын білдіреді. Кешірімділік – қоғамдағы азаматтардың болашағына сенім артып, оның саналы түрде тәлім-тәрбие алуына қамқорлық көрсетудің көрінісі. |  |
| **4.Әңгімелеу  Мұғалім сыйы** **Шіріген картоп** Өсиет әңгіме  Баяғы өткен заманда бір кісінің балалары әркез бір-біріне өкпелеп, ренжіп жүреді екен. Ол өкпе, реніштерінің кесірінен араларында алауыздық, түсініспеушілік туып, отбасынан береке-бірлік кетеді. Олардың бұл келеңсіз әрекетіне алаңдаған әке бір күні балаларын шақырып алып, мынандай тапсырма береді: - Айналайын, балаларым, сендерге менің бір тілегім бар, соны орындаңдар. Дәл қазірден бастап, өздерің ренжіп, өкпелеп жүрген адамдарды естеріңе түсіріп, олардың аттарын жеке-жеке картоптарға жазып, ол картоптарды дорбаға салып, жатсаңдар да, тұрсаңдар да жандарыңнан тастамай алып жүріңдер. Балалары әкесінің жұмбаққа ұқсас тілегін түсінбесе де, айтқанын орындайды. Балалардың бірінде бірнеше картоп болса, енді бірі қаптың біраз бөлігін толтырады. Осылайша балалар картоп салынған дорбаны күн сайын жатса да, тұрса да арқалап жүреді. Алайда күн артынан күн өткен сайын картоп салынған дорбаны арқалап жүру ыңғайсыз болғанымен қоймай, дорбадағы картоп шіріп, жағымсыз иіс шығара бастайды. Айналадағы адамдар да оларға бір түрлі көзқараспен қарайтын болды. Енді балаларға ауыр, сасыған жүкті арқалап жүру азап болады. Өзара ақылдасып, әкесіне келеді. - Әке, мына тапсырмаңызды енді одан әрі орындай алмаймыз. Картоптың ауырлығымен қоса, күн өткен сайын жағымсыз иіс шығарып, шіріп барады. Мұны енді көтеріп жүру мүмкін емес. Адамдар да бізге жиіркенішпен қарайтын болды. Әке, сіздің бұл сынағыңыздың мәнін түсінбедік, - дейді. Әкесі:- Айналайын, құлындарым, мен сендерге бұл тапсырманы берген себебім, сендердің бір-біріңе, айнала қоршаған ортаға өкпе-реніштерің осы картоп сияқты екенін түсіндіргім келіп еді. Өкпе-реніш те осы жүк сияқты жан дүниемізге салмақ салады. Тек қана салмақ салып қоймай, оны бүлдіреді. Ал, бүлінген, ластанған жан дүние айналасына жарық сәуле шашпайды, әр кез осы сасыған картоп сияқты болады, - дейді. Сол күннен бастап қарияның балалары айнала қоршаған ортаға, бір-біріне деген өкпе-реніштің зиянын ұғынып, әркез кешірімді болып, кешірімділіктің күшін түсініп, тату-тәтті ғұмыр кешіпті деседі.  **-«Кемпірқосақтың жеті түсі»** арқылы сұрақтарға жауап алу (Қызыл, қызғылт сары, сары, жасыл, көгілдір, көк, күлгін) Сұрақтар оқушылардың отырғыштарының астында жапсырулы тұрады. Кімнің отырғышында болса, сұраққа сол оқушы жауап береді.  -Қарияның балаларының арасындағы қарым-қатынас қандай еді?   * -Балаларының келеңсіз әрекетіне алаңдаған әке оларға қандай тапсырма берді? * -Әкесі балаларына неліктен мұндай тапсырма берді? * -Балалар әкесінің тапсырмасынан қандай сабақ алды? * -Кешіре білу үшін адам бойында қандай қасиеттер болу керек деп ойлайсыңдар?   -Өсиет әңгіменің басты мағынасы неде? |  |
| **5.Шығармашылық іс-әрекет. Топтық жұмыс**  1-топ: Менен кешірім сұрай келген адамға менің әрекетім...  2-топ: Кешірім сұрау оңай ма? әлде кешірген оңай ма?  3-топ: Ренішті үш күннен асырмау керек...Неге? |  |
| **6.Топпен ән айту**.   «Мейірімді болайықшы бауырлар» Сөзі: Серік Қалиев Әні: Құрмаш Маханов 1.Көктем етіп көркейтсе де маңайын, Көріп жүрміз өкпешілдің талайын, Өшігуді қояйықшы өзгеге, Кешірімді болайықшы, ағайын! 2.Көк нөсерін көл етсе де жауындар, Көк пен жерді сел етсе де дауылдар, Пейіліңді пенделікпен тарылтпай, Мейірімді болайықшы, бауырлар! 3.Болашаққа қол ұстасып барайық, Ақиқаттың ауылын іздеп табайық, Кішірейіп кетпес ғазиз басымыз, Кішіпейіл болайықшы, халайық! 4.Ел болғанмен емеспіз ғой онша көп, Сонда-дағы бөлінумен шаршап ек, Өзімізге қалайтұғын нәрсені, Тілейікші өзгеге де болса деп. |  |
| **7.Үй тапсырмасы**  А.Бейсебай «Кешірімнің күші» мәтінін оқу |  |
| * **Сабақтың соңғы тыныштық сәтi**.   Баяу әуен қосылады.  Бүгінгі сабақтан алған жақсы қасиеттерді жүрегімізге сақтап алайық.  Сабақ аяқталды. Сау болыңыздар! |  |